Borgerne i Elling kan ånde lettet op. Frederikshavn Kommune har nu fundet de ekstra millioner kroner, der skal til for at gennemføre digebyggeriet ved Elling Å.

900.000 kroner er alt, hvad der mangler, for at digebyggeriet i Elling, der skal forhindre fremtidige oversvømmelser, kan gennemføres. Det skriver Kanal Frederikshavn. Diget er nødvendigt, fordi byen i efterårsferien 2014 blev ramt af massive oversvømmelser. Derfor afsatte Frederikshavn Kommune efterfølgende fem millioner kroner til projektet, men til stor skuffelse for borgerne i Elling var det ikke nok. Det billigste bud i licitationen lød nemlig på 7.256.281 kroner, og derfor blev etableringen af diget udskudt. Men nu er der håb forude. En indstilling fra Teknisk Udvalg til byrådet vil betyde, at der tages 300.000 kroner fra kontoen ”ekstraordinær vedligehold af vandløb” og Forsyningen bidrager med 1.061.929 kroner. Dermed er 900.000 kroner tilbag før regningen kan betales, og udvalget vil derfor have byrådet til at sige ja til at give pengene som en tillægsbevilling.